Broj: 711-I-2024-P-209/21-04-19

Zagreb, 02. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv** **dužnosnika Josipa Pavića, općinskog načelnika Općine Sibinj**,na 184. sjednici, održanoj 02. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Josipa Pavića, općinskog načelnika Općine Sibinj, neće se pokrenuti s obzirom da iz prikupljenih podataka i dokumentacije u vezi okolnosti zapošljavanja supruge dužnosnika u Osnovnoj školi Sibinjskih žrtava, nisu utvrđene okolnosti koje bi upućivale na moguću povredu odredbi ZSSI-a od strane dužnosnika budući da isti u vrijeme zapošljavanja ravnatelja škole, koji je sklopio Ugovor o radu s dužnosnikovom suprugom, dužnosnik nije bio član Školskog odbora niti je utvrđena okolnost koja upućuje da je dužnosnik na drugi način sudjelovao u zapošljavanju supruge.**

Obrazloženje

 Povjerenstvo je dana 09. rujna 2021.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-4648-P-209/21-01-4, povodom koje se vodi predmet P-209/21. U predmetnoj prijavi podnositelj navodi da je općinski načelnik Općine Sibinj uz pomoć ravnatelja Osnovne škole u Sibinju, gospodina Šišmanovića, kojeg je svojim autoritetom postavio na tu funkciju, zaposlio vlastitu suprugu u toj Osnovnoj školi.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Josip Pavić obnaša dužnost općinskog načelnika Općine Sibinj od 23. svibnja 2013.g., odnosno da istu dužnost obnaša i danas. Slijedom navedenog, povodom obnašanja navedene dužnosti, dužnosnik Josip Pavić obvezan je postupati sukladno odredbama ZSSI-a.

 Povjerenstvo je radi stjecanja saznanja u navedenom predmetu od Osnovne škole Sibinjskih žrtava zatražilo podatke je li u navedenoj osnovnoj školi zaposlena supruga dužnosnika i ukoliko jest od kada i na kojim poslovima te je li zasnivanju radnog odnosa s istom prethodio natječaj te gdje je i kada isti objavljen. Nadalje, Povjerenstvo je zatražilo, ukoliko je po objavljenom natječaju proveden postupak testiranja, uvid u natječajnu dokumentaciju, a ukoliko nije postojala obveza raspisivanja natječaja zatražilo je podatke na koji način je sa suprugom dužnosnika zasnovan radni odnos, je li bilo više kandidata za isto radno mjeto te je li supruga dužnosnika zaposlena na nečiji prijedlog ili preporuku i čiju. Isto tako, Povjerenstvo je zatražilo podatak tko su bili članovi Školskog odbora Osnovne škole Sibinjskih žrtava prilikom imenovanja ravnatelja Josipa Šišmanovića od 29. lipnja 2017.g. kao i tko su članovi danas.

 Osnovna škola Sibinjskih žrtava odgovorila je dopisom KLASA:114-01/21-01/01, URBROJ: 2178/08-01/21 na traženje Povjerenstva navodeći da je u Osnovnoj školi zaposlena supruga dužnosnika i to na poslovima stručne suradnice edukacijsko rehabilitacijskog profila od 8. srpnja 2020. godine na 20 sati tjedno (pola radnog vremena). Nadalje, navodi se da je supruga dužnosnika također zaposlena i kao učiteljica vjeronauka počevši od 18. siječnja 2021. godine na pola radnog vremena (20 sati tjedno) temeljem Kanonskog mandata Đakovačko - osječke nadbiskupije, obzirom da je ista i dipl. teolog. U dopisu škole se ističe kako je zasnivanju radnog odnosa na mjestu stručne suradnice edukacijsko rehabilitacijskog profila prethodio natječaj koji je, sukladno čl. 107. Zakona o odgoju i obrazovanju u osnovnoj i srednjoj školi („Narodne novine“ broj 68/18. i 98/19.), objavljen na WEB stranici OŠ Sibinjskih žrtava te na stranicama Hrvatskog zavoda za zapošljavanje, Područni ured Slavonski Brod. Ističe se kako se tekst natječaja još nalazi na službenoj stranici škole (pod Natječaji) a tekst koji je objavljen na stranicama Hrvatskog zavoda za zapošljavanje dostavlja se u privitku. Škola ističe kako po objavljenom natječaju nije proveden postupak testiranja, sukladno čl. 6. Pravilnika o postupku zapošljavanja te procjeni i vrednovanju kandidata za zapošljavanje u OŠ Sibinjskih žrtava Sibinj. Naime, pojašnjava se kako su se na raspisani natječaj javile tri kandidatkinje od kojih je samo supruga dužnosnika ispunjavala sve uvjete u pogledu stručnosti, a temeljem Pravilnika o odgovarajućoj vrsti obrazovanja učitelja i stručnih suradnika u osnovnoj školi („Narodne novine“ broj, 6/19). Nadalje, navodi se da za radno mjesto učiteljice vjeronauka ne postoji obveza raspisivanja natječaja, temeljem čl. 107. st. 11, točka. 5 . Zakona o odgoju i obrazovanju u osnovnoj i srednjoj školi. Škola navodi kako su članovi Školskog odbora OŠ Sibinjskih žrtava prilikom imenovanja ravnatelja Josipa Šišmanovića 29.6.2017. godine bili; Sunčica Dolovčak, Marijana Krijan, Dario Vazler, Marko Horvatović, Tomislav Topalović, Marko Vrdoljak i Elizabate Babić, a članovi Školskog odbora OŠ Sibinjskih žrtava danas su; Dario Vazler, Lidija Kevo, Marija Alerić, Ivana Barbarić, Tomislav Topalović, Marko Vrdoljak i Marko Perković. U privitku dopisa dostavljena je i dokumentacija, i to: tekst natječaja s internetske stranice škole i službene stranice HZZ-a Slavonski Brod, popis kandidatkinja koji su se javili na natječaj, te diploma o stečenoj stručnoj spremi za ………..

 Člankom 107. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20) propisano je da se radni odnos iznimno može zasnovati ugovorom o radu i bez natječaja, između ostalog, s osobom koja se zapošljava na radnom mjestu vjeroučitelja. Navedeno je propisano i člankom 14. Pravilnika o radu Osnovne škole Sibinjskih žrtava.

 Člankom 118. navedenog Zakona propisano je da školom upravlja školski odbor, a učeničkim domom domski odbor te da Školski odbor imenuje i razrješuje ravnatelja.

 Člankom 13. Pravilnika o radu Osnovne škole Sibinjskih žrtava propisano je da se radni odnos u Školi zasniva u pravilu na temelju natječaja te da se potreba za radnikom prijavljuje Uredu državne uprave u Brodsko posavskoj županiji koji vodi evidenciju o radnicima za kojima je prestala potreba u cijelosti ili u dijelu radnog vremena. Istim člankom Pravilnika propisano je da ako u evidenciji postoji odgovarajuća osoba, na prijedlog Ureda državne uprave, Škola može zasnovati radni odnos s osobom koja ispunjava uvjete za zasnivanje radnog odnosa za koje je Škola prijavila potrebu nakon što je Ured državne uprave u Brodsko posavskoj županiji obavijestio Školu da u evidenciji nema odgovarajuće osobe, odnosno nakon što se ravnatelj Škole istom tijelu pisano očitovao o razlozima zbog kojih nije primljena upućena osoba, Nadalje, člankom 13. Pravilnika propisano je da se način objave i sadržaj natječaja, postupak procjene i vrednovanja kandidata, imenovanje i način rada povjerenstva koje sudjeluje u procjeni i vrednovanju kandidata i druga pitanja vezana uz zapošljavanje na radnim mjestima u Školi provodi u skladu s Pravilnikom o postupku zapošljavanja te procjeni i vrednovanju kandidata za zapošljavanje te da će se, ako se na natječaj ne javi osoba koja ispunjava uvjete iz članka 105. Zakona o odgoju i obrazovanju u osnovnoj i srednjoj školi, natječaj ponoviti u roku od pet (5) mjeseci, a do zasnivanja radnog odnosa na osnovi ponovljenoga natječaja radni se odnos može zasnovati s osobom koja ne ispunjava propisane uvjete.

 Člankom 15. Pravilnika propisano je da o zasnivanju radnog odnosa odlučuje ravnatelj Škole uz prethodnu suglasnost Školskog odbora, a samostalno u slučaju kada je zbog obavljanja poslova koji ne trpe odgodu potrebno zaposliti osobu na vrijeme do 60 dana. Nadalje, propisano je da radi dobivanja prethodne suglasnosti ravnatelj Škole predlaže Školskom odboru zasnivanje radnog odnosa s osobom koja ispunjava uvjete natječaja odnosno s drugom odgovarajućom osobom ako se na natječaj nije prijavila osoba koja ispunjava uvjete natječaja. Isto tako, člankom 15. Pravilnika propisano je da ako Školski odbor uskrati suglasnost ravnatelju Škole za zasnivanje radnog odnosa s predloženom osobom ravnatelj Škole može predložiti zasnivanje radnog odnosa s drugom odgovarajućom osobom, osobito ako postoje i drugi kandidati koji ispunjavaju uvjete natječaja i za koje se može predmnijevati da će uspješno obavljati poslove za koje je raspisan natječaj, a ako ne postoji niti jedan kandidat s kojim bi se mogao zasnovati radni odnos ili ne postoji kandidat za kojega se može predmnijevati da će kvalitetno obavljati poslove za koje je objavljen natječaj, ravnatelj Škole može odlučiti da se natječaj ponovi. Ako se Školski odbor ne očituje u roku od 10 dana od dana dostave zahtjeva za suglasnošću iz stavka 1. ovoga članka, smatra se da je suglasnost dana.

 Člankom 6. Pravilnika o načinu i postupku zapošljavanja u Osnovnoj školi Sibinjskih žrtava propisano je da područja provjere i druge pravne izvore za pripremu kandidata za testiranje priprema povjerenstvo za vrednovanje kandidata. Nadalje, propisano je da ovo povjerenstvo utvrđuje vrijeme trajanja testiranja, vrijeme i mjesto održavanja testiranja te stavljanja na web stranicu Škole obavijesti i uputa kandidatima o području provjere, vremenu i mjestu održavanja testiranja. Nadalje, u istom članku propisano je da je rok za objavu vremena i mjesta održavanja testiranja najmanje pet dana prije dana određenog za testiranje te da kandidat isprave prilaže u neovjerenoj preslici, a prije izbora predočava izvornik. Istim člankom Pravilnika propisano je da se osoba koja nije podnijela pravodobnu ili potpunu prijavu ili ne ispunjava formalne uvjete natječaja ne smatra kandidatom u postupku natječaja te da Škola istu ne obavještava o razlozima zašto se ne smatra kandidatom.

 Uvidom u Pravilnik o odgovarajućoj vrsti obrazovanja učitelja i stručnih suradnika u osnovnoj školi („Narodne novine“, broj 6/2019) Povjerenstvo je utvrdilo kako je za poslove stručnog suradnika rehabilitatora potreban stečeni akademski naziv magistar edukacijske rehabilitacije ili profesor defektolog, odnosno diplomirani defektolog.

 Uvidom u dostavljenu dokumentaciju utvrđeno je da je dana 23. lipnja 2020.g. objavljen natječaj za popunu radnog mjesta stručni suradnik edukacijsko rehabilitacijskog profila za jednog izvršitelja na nepuno neodređeno radno vrijeme od 20 sati tjedno. U navedenom natječaju istaknuto je kako će o datumu i vremenu procjene odnosno testiranja kandidati biti obavješteni na mrežnoj stranici Osnovne škole Sibinjskih žrtava.

 Uvidom u podatke o kandidatima utvrđeno je da je samo supruga dužnosnika imala odgovarajuću spremu magistra defektologije, budući da su druge dvije kandidatkinje imala stručni naziv magistra psihologije i sveučilišne prvostupnice socijalne pedagogije.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

 Povjerenstvo ističe kako na temelju prikupljenih podataka i dokumentacije, vezano za zapošljavanje supruge dužnosnika u Osnovnoj školi Sibinjskih žrtava, ne nalazi da je u postupanju dužnosnika Josipa Pavića došlo do mogućeg počinjenja povreda odredbi ZSSI-a, s obzirom da je utvrđeno da dužnosnik nije sudjelovao u postupku zapošljavanja supruge te da je supruga dužnosnika zaposlena na temelju objavljenog i provedenog javnog natječaja u odnosu na radno mjesto - suradnik edukacijsko rehabilitacijskog profila, dok za radno mjesto- vjeroučitelj, sukladno važećim propisima, nije postojala obveza natječaja.

 Isto tako Povjerenstvo nije utvrdilo niti interesnu povezanost dužnosnika Josipa Pavića s ravnateljem Osnovne škole Sibinjskih žrtava, gospodinom Josipom Šišmanovićem. Naime, Povjerenstvo ukazuje da dužnosnik nije bio član Školskog odbora kada je ravnateljem Osnovne škole imenovan Josip Šišmanović ,niti je član Školskog odbora danas te tako nije mogao utjecati na zapošljavanje Josipa Šišmanovića, niti na zapošljavanje svoje supruge.

 Naime, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana.

 Stoga, budući da iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala dužnosnika Josipa Pavića s ravnateljem Osnovne škole Sibinjskih žrtava Josipom Šišmanovićem Povjerenstvo je utvrdilo predmetnu prijavu neosnovanom i na temelju članka 39. stavka 1. ZSSI-a, donijelo odluku da neće pokrenuti postupak sukoba interesa kao u izreci.

 Pritom Povjerenstvo napominje kako iz članka 6. Pravilnika o načinu i postupku zapošljavanja u Osnovnoj školi Sibinjskih žrtava ne proizlazi da ne postoji obveza provođenja testiranja prilikom zapošljavanja u slučaju da samo jedan kandidat ima odgovarajuću stručnu spremu, međutim, Povjerenstvo nije nadležno utvrđivati zakonitost postupka zapošljavanja osoba koje se ne smatraju dužnosnikom u smislu članka 3. ZSSI-a.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Josip Pavić, osobna dostava
2. Objava na internetskoj stranici Povjerenstva
3. Pismohrana